钦定古今图书集成/明伦汇编/氏族典/第384卷 > 李浑
## 钦定古今图书集成/明伦汇编/氏族典/第384卷 > 李浑

按《北齐书李浑传》，“浑字季初，赵郡柏人人。曾祖灵，魏
钜鹿公。父遵，魏冀州征东府司马。京兆王愉起逆遇
害。浑以父死王事，除给事中。时四方多难，乃谢病求
为青州征东府司马。永安初，除散骑常侍。普泰中，崔
社客反于海岱，攻围青州，诏浑赴援。浑简练骁勇，衔
枚夜袭，未明达城下，贼徒惊散，生擒社客，斩首送洛”
阳，海隅清定。后，还为东郡太守。天保初，除太子少保，
以参《禅代仪注》，赐爵泾阳县男。寻除海州刺史。妾郭
氏，在州干政纳货，坐免官，卒于邺。